Economije de Tarde

L **Economije de [[Tarde]]** se base sus a attivitate collegate a 'a posizione strateggeche d'a cetate stesse jndr'u Gurfe de Tarde.

## 'U sveluppe

Tarde da sembre adda dicere grazie pure de l'esistenza soje a le soje doje mare.

L'acqua doce e pure de le sorgende, 'u clime temberate, le coste verdeggiande e 'a pescosità varie e abondande, facerene d'a cetate 'nu luèche generose e prospere pe le residende, eppure 'nu puèrte ricche e secure pe le navigande d'u Mar mediterranèe.

Pe ste mutive, 'a Tarde magno-greche avere state 'n'imbortande cendre de scambie commerciale soprattutte cu 'a Grecie e l'Asia Minore. Jndr'à 'u Mar Piccele in particolare, ere fiorende l'industrie pa lavorazione d'u bisse e pa produzione d'a porpora.

Nonostante 'u successive sveluppe d'u puèrte concorrenziale de Brinnese pe volondà de le conguistatore romane, Tarde condinuò a mandenè 'na notevole 'mbortanze, trasformannese jndr'à 'nu luèche de villeggiature.

'U successive avvicendamende de le Bizzandine, de le Gote e de le Longobbarde, ne definì 'u luènghe e inesorabbele decadimende, 'a cui drammatecetà avenìe raggiunde cu 'a distruzione totale d'a cetate a opere de le Saracene jndr'à 'u 927.

Jndr'à 'u 967, 'u 'Mberatore bizzandine Niceforo II Foca decedìe de recostruì 'a cetate, allarianne 'a superficie de l'Isole e facenne accussì nascere 'u Borghe Andiche de osce a die. Pure 'u puèrte avenìe spustate da 'u Mar Piccele a 'u Mar Granne, addò osce a die ste 'u puèrte commerciale, estendenne 'u reggime de probbietà a 'u mare cu congessiune a le private e a le organe releggiose.

'A lottizzazzione d'u mare attraverse rogite notarile, proseguì pure cu le Normanne, le Sveve e le Angioine. Chiste urteme, istituirene in Chiazze Fundane l'ufficie d'a duane, trasformanne 'a Porta Napule jndr'à l'endrate cchjiù 'mbortande d'u Pringipate de Tarde. Avenìe istituite pure 'u *Libbre Russe de le Pringepe de Tarde*, ca tenève le diritte d'a Regia Duane e tutte le regolaminde d'a pesche: ere previste 'na gabbelle pe ogne specie de pesce pescate o vennute jndr'à le luèche prescritte, e avenèvane stabbilite rigorosamende le date consentite pa pesche de ogne specie de pesce e mitile, eppure le proibbiziune d'a pesche jndr'à determinate luèche o periode de l'anne. Le pale infisse sus a 'u funne d'u Mar Piccele, condrassegnavane le limite de probbietà de le pescherie, limite rigorosamende condrollate da le uardiane d'u mare, ca punivane le 'nfraziune cu multe assaije tuèste e certe vote pure cu l'arreste.

Cu l'ingorporazione de Tarde jndr'à 'u Regne de Vittorio Emanuele II de Savoia, avenìe abbolite 'u diviete de edificà fore a le mure d'u Borghe Andiche. 'A maggioranze d'a popolazzione ere costituite da pescature, none motivate a intraprendere otre attività imprenditoriale, e 'u Mar Piccele avere rumaste l'uneche testimone d'u gloriose passate d'a cetate, cu le allevaminde sue de pesce e de mollusche de probbietà de 56 famigghie tarandine ricche assai. Fore da ste spazie, 'a pesche jè libbere sulamende rrete a 'nu pajamende de 'na tasse.

Se accumenzò allore a sendè 'a necessità de 'na nova regolamendazione de le attività marinare, ca scaturìe jndrìà l'istituzione de 'na *"Azienda Municipale"* e jndr'à conseguende abbolizzione d'u sisteme de le pescherie e de le dazie.

Apprisse 'u 1860, accumenzarene a sparìe le industrie piccenne d'u bisso, d'a felpe e de le cotonate, invece se svelupparene le attività collegate a 'u puèrte, cumme chidde de trasformazione de le prodotte ittice e de commercializzazzione de le uegghie, de le vine e de le ostriche, ma jè jndr'à seconda metà d'u XX sechele, ca 'a cetate se consolidesce definitivamende cumme 'mbortande cendre 'ndustriale e commerciale.

## 'A pesche e 'a mitilicolture
'U puèrte de Tarde ospitesce numerose 'mbarcaziune pa pesche. 'A flotte jè costituite prengepàlmende da cchiù o mene 80 pescherecce, ca non ge supranescene le 10 tunnellate de stazze lorde e ca praticane 'a pesche strascinate, invece le rumanende 'mbarcaziune d'a pesca piccenne operane cu rezze da poste.
'U mare, ricche e generose, jè popolate da dentice e aurate, cernie, tregghie, e alice, gambere e calamare.

Tarde pò rappresende osce a die 'a maggiore area de produzione a 'u munne de cozze allevate, cu 'na stime ca s'avvicine a le 30.000 tunnellate/anne e le 1.300 addette sue.

'A mitilicolture caratterizze da sechele l'economije d'a cetate, tande ca 'a cozze rappresende 'u simbele gastronomeche pe eccellenze de Tarde. Se conde ca le prime vivaie de La Spezia, Pola, Olbia eppure Chioggia onne state 'mbiandate da mitilicoltore emigrate da sta cetate.

'A varche de le mitilicoltore tarandine rappresende 'u vere ambiende de fatìe pe le addette d'u settore. Ogne dettaglie costruttive ha state studiate e affinate jndr'à 'u corse d'u tiembe, pe permettere 'a massime razzionalizzazzione de l'attività colturale.

'A prateche d'a mitilicolture jè basate sus a l'ause de partecolare strutture purtande fatte de legne o metalle, longhe 'na decine de metre e chiamate normalmende "pale", ca avènene sckaffate sus a 'u funne d'u mare pe mandenè le corde e le rezze ausate.

Le cozze ca avènene coltivate addà sonde assaije gustose e piacciane assaije, purcé crescene jndr'à 'nu partecolare ambiende marine frutte d'a commistione de acque salate e acqua doce de provenienze carsiche (le citre). 

Ste partecolare condiziune ambiendale de le mare de Tarde, grazie a 'u condrebbute de numerose sorgende sottomarine chiamate citre, resultane ideale none sulamende pa coltivazione de le cozze, ma pure pe le pisce e le crostacèe ca 'mbrà le pale iacchiane cibe e refugge.

Jndr'à 'u Mare Piccele se condane 34 citre, invece jndr'à quidde Granne 'ne stè une assaije granne, chiamate "Anidde de San Catavete" in onore d'u Sande Patrone.

L'allevamende de le cozze a Tarde jè da fare resalì a 'n'epoche assaije remote: se penze infatte ca ha resorte grazie a Niceforo II Foca, apprisse le devastaziune fatte da le  Saracine jndr'à 'u 927.

Jndr'à le sechele successive, 'a cetate riuscìe a avè 'na sorte de monopolie sus 'a produzione. Kolbert, jndr'à 'nu reportage sus 'a cetate ca resale a 'a seconda metà d'u uettecinde, scrive ca de le cchiù o mene 30.000 javetande de Tarde, almene le doje tirze avene sostendamende da 'u mare e da le prodotte sue.

## L'arsenale militare e 'a stazione navale
L'Arsenale Militare Marittime de Tarde, ca se iacchie sus a 'u Mar Piccele avenìe inaugurate 'u 21 aguste 1889 a 'a presenze d'u Rre Umberto I, ave da sembre avute sus 'a cetate 'nu notevole 'mbatte, sie da 'nu punde de viste economeche e 'mbrenditoriale, ca sociale e urbanisteche. Pruggettate pure pa costruzione de nave da uerre, ha date durante e apprisse le doje conflitte mundiale, 'nu condrebbute determinande a 'a reparazione e recostruzione de aunità militare e civile, sie nazionale ca alleate. Osce a die 'a Marine Militare Tagliàne 'u ause pe sole combite de supporte e mandenimende in efficienze d'a flotte.

'U personale de l'arsenale jè costituite da cchiù o mene 200 militare e 2.300 civile, 'mbiegate jndr'à le numerose reparte specializzate pe le lavoraziune de borde: da chidde tradizionale, cumme le costruziune in ferre, congegnatorie, stambagge de le bandiere, a chidde a elevate condenute tecnologgeche, cumme revisione e reparazione de 'mbiande misselistece, telecomunicaziune, radar, reparazione de module e schede elettroneche.

Già jndr'à 'u dopeuerre comungue, se notò l'esiggenze de trasferìe jndr'à 'u Mar Granne 'a Stazione Navale, sie pe assicurarse 'na maggiore mobbilità a 'a flotte, sie pe reducere 'u 'mbatte ca l'aperture d'u Ponde Girevole tenève sus 'a cetate.

Accussì, cu 'a realizzazzione d'a nova Stazione Navale inaugurate 'u 25 sciugne 2004, a le banghine d'u vecchie arsenale rumanene attraccate sulamende le nave in disarme, le sommergibbele e le aunità ca servene pe le fatìe.

'A stazione se affacce direttamende sus a 'u Mar Granne jndr'à località *"Chiapparo"*, e costituisce 'a realizzazzione cchiù grandiose pe le Forze Armate jndr'à 'u periode apprisse 'a uerre. L'infrastrutture nasce sus a 'n'area demaniale de cchiù o mene 60 ettare, e ha state realizzate seconde doje blocche diverse:

*L'esecuzione de le opere a mare, accumenzate jndr'à 'u 1989 e combletate jndr'à 'u 1995, ave previste 'u scave de doje miliune de metre cube de terrene, pe fà poste a 'na larie darsena e consentì 'a costruzione de mole nuève pe l'ormegge de cchiù o mene 20 aunità navale, eppure doje gallerie ca tènene le rezze de alimendazione elettreche e idriche, de trasmissione date, de 'mbarche combustibbele e de raccolte de le scareche de borde;
*L'eseczione de le opere 'nderre, accumenzate jndr'à 'u 1997 e combletate jndr'à 'u 2003, apparte a fornì 'u supporte loggisteche condinuative a le aunità navale e a 'u personale, ave previste 'a costruzione de officine pa manutenzione de le nave, de majazzine pe astipà le materiale, de 'na torre de condrolle pe regolà 'u traffeche de le aunità ca trasene e iessene da 'a rada, de 'nu elipuèrte e de 'na rezze viarie 'nderne de 4.750 metre.

Osce a die jndr'à Stazione Navale ponne fatià 'mbonde a 4.000 addette.

## 'U puèrte mercandile e 'ndustriale

'U puèrte de Tarde jè localizzate sus 'a coste settendrionale de l'omonime gurfe e ave 'nu ruolo 'mbortande sie da 'nu punde de viste commerciale ca strateggeche. Le 'nstallazziune d'u puèrte commerciale e 'ndustriale sonde destrebbuite luènghe 'u settore nord occidendale d'u Mar Granne, e subbette fore de jidde sus 'a direzione ovest.

L'installazzione cchiù recende jè costituite da 'u terminal container ca se iacchie sus a 'u mole polisettoriale, 'na strutture modernisseme comblete de sisteme telematece e torre de condrolle, cu 'na capacità de stoccagge e movimedazione merce de cchiù o mene 2.000.000 de TEU/anne (vide).

In Mar Granne esiste pure 'n'imbiande pu trasporte d'u petroglie grezze destinate a alimendà 'a raffinerie attraverse quacche condotte sottomarine.

Cchiù nnande avènene descritte le caratteristeche strutturale d'u puèrte de Tarde:

*Banghine metre lineare 8.616 de le quale:
:1.560 jndr'à 'u puèrte commerciale;
:5.056 jndr'à 'u puèrte 'ndustriale;
:2.000 jndr'à 'u terminal container.

*Pontile petrolifere metre lineare 1.120. 

*Aree operative metre quadre 2.737.700 de le quale: 

:1.046.400 jndr'à 'u puèrte commerciale;
:691.300 jndr'à 'u puèrte 'ndustriale;
:1.000.000 jndr'à 'u terminal container.

## L'industrie siderugeche
Verse 'a fine de le anne cinguande, avenìe decise 'a costruzione d'u ''"IV Cendre Siderurgeche Italsider"''. Inaugurate da 'u Presidende d'a Repubbleche Gesèppe Saragat jndr'à 'u 1965, costituisce une de le maggiore comblesse 'ndustriale pa lavorazione de l'acciaie jndr'à l'Europe. 'U sblocche a mare, se iacchie vecine a 'u Mole San Catavete, e jè dotate de 'na moderne strutture specializzate jndr'à 'u sbarche de materie prime e pu 'mbarche de le prodotte spicciate.

'A presenze d'u colosse siderurgeche, 'nzippò jndr'à chidde anne l'economije locale stagnande, e condrebbuì a 'u sveluppe de numerose attività 'ndustriale e de servizie a jidde collegate. Tarde se trasformò da tranguille cendre de provinge jndr'à 'na granne cetate 'ndustriale, 'mbrà le prime pe reddite procapite, ma l'industrializzazzione custò 'u prezze d'a cemendificazione d'u territorie, de l'inguinamende atmosferreche cu conseguende aumende de le malatìe neoplasteche, eppure de l'alterazione de le caratteristeche ambiendale e ecologgeche d'u Mar Piccele e d'u degrade de le quartire d'a cetate vecine a le quale ha nate 'a zone industriale.

Jndr'à 'u corse de le anne ottande, 'a crise mundiale d'a siderurgie e l'arrive de materiale nuève, purtò 'u gruppe siderurgeche verse 'nu decline costande, sfociate jndr'à privatizzazziona soje (ILVA) arrevate jndr'à 'u 1995, cu conseguende probbleme de reconversione e cale de l'occupazione.

'U siderurgeche de Tarde se stenne sus a 'na superficie de 15.000.000 de metre quadre (15 chilometre quadre), cu a 'u 'nderne 200 km de binarie ferroviare, 50 km de strade, 190 km de nastre trasportature, 5 altefurne e 5 convertitore.

## L'industrie petrolifere
A Tarde ste pure 'a raffinerie de l'ENI S.p.A. ca raffine 'u petroglie ca arrive da 'a Basilicata. Jè une de le raffinerie de st'aziende ca se iacchiane jndr'à l'Itaglie. 'A raffinerie se stenne apprime d'a strade statale 106 Jonica e tène pure jedde l'affacce 'a mare pe anghiè le nave cisterne.

## 'Ndruche pure
*Storie de Tarde
*Sveluppe morfologgeche de Tarde
*Economije d'a Pugghie

## Bibbliografije
*Margherita Balconi - *La siderugia italiana (1945-1990). Tra controllo pubblico e incentivi del mercato* - Edizioni Il Mulino - Bologne, 1991
*Robberte Nistri - *Civiltà dell'industria. Economia e società a Taranto dal XIX al XX secolo* - Scorpione Editrice - Tarde, 1988
*Necole Caputo - *Taranto com'era* - Edizioni Cressati - Tarde, 2001
*Lucio Pierri: Economia e Società a Taranto tra 1961 e 1981 (2 vol.), ed. Italsider 1985
*Lucio Pierri: Guida all’Industria Tarantina, ed. C.C.I.A. 1982 
*Lucio Pierri: Le 11 Circoscrizioni della Città di Taranto, Breve descrizione Socio Economica, ed. Quotidiano de Tarde 1987
*Alfredo Cervellera: Arsenalotti, Tarde

## Collegaminde fore a Uicchipèdie
*Autorità Portuale de Tarde
*'Mbrà le pale de le cozze jndr'à le mare de Tarde (pdf 4,00 MB)
*Arsenale M.M. de Tarde